text: Politiet: Pas på irske platugler
  14 juli 2017 kl. 03.59
  Syd- og Sønderjyllands Politi advarer om, at nogle mænd rejser rundt og forsøger at sælge værktøj og kompressorer til forbipasserende. Der er tale om irske platugler, lyder den kontante advarsel fra politiet, der fredag morgen var uden spor af dem.
  Torsdag eftermiddag prøvede nogle mænd at sælge nyt værktøj og kompressorer til forbipasserende på tankstationen Cirkle K i Rødekro ved Aabenraa.
  Politiet betegner på Twitter mændene som platugler. De kørte i en hvid varevogn af mærket Renault Master. Den er irsk indregistreret.
  - Det minder lidt om de irske og engelske asfaltfolk, der af og til dukker op i Danmark og tilbyder billig asfalt i indkørsler hos private - og siden skruer prisen op, når asfalten er lagt ud. Vi har uden resultat kigget efter den irsk indregistrerede bil i aftes og natten igennem. Vi hører gerne fra trafikanter og andre, der ser varevognen eller platuglerne, siger vagtchef Nikolaj Hølmkjær, Syd- og Sønderjyllands Politi, fredag morgen til TV SYD.
  Politiet kan som altid kontaktes på 1-1-4.
  Sæson for platugler. Sidst set kl. 15.40 v/ Cirkel-K i Rødekro, hvor de forsøgte at sælge værktøj &amp; kompressorer. #politidk
  
  